**CV e shkurtër- Esmeralda Kromidha**

**Prof.Dr. Esmeralda KROMIDHA** është e punësuar si pedagoge me kohë të plotë në Departamentin e Gjuhës Frënge pranë Fakultetit të Gjuhëve të Huaja, Universiteti i Tiranës.

Ka një përvojë pune 22 vjeçare si pedagoge dhe studiuese. Pas diplomimit në Fakultetin e Gjuhëve të Huaja, UT si “Mësuese e Gjuhës Frënge” në vitin 1996, ka kryer studime të Masterit në Gjuhësi-Didaktikë në Universitetin Denis Diderot – Paris VII, në Francë, dhe më pas Doktoratën në Fakultetin e Gjuhëve të Huaja në fushën e didaktikës së gjuhës së huaj.

Fushat e mësimdhënies dhe ekspertizës kërkimore përfshijnë Didaktikën dhe metodologjinë e mësimdhënies së gjuhëve të huaja; Metodologjinë e kërkimit shkencor në didaktikën e gjuhëve të huaja; Komunikimin në fushën e turizmit; Komunikimin dhe edukimin ndërkulturor.

Ka marrë pjesë dhe drejtuar disa projekte kombëtare dhe ndërkombëtare të financuara nga UT, AUF, AKKSHI etj, dhe në shkëmbime të shumta për mësimdhënie Erasmus+.

Ka shërbyer në pozicione drejtuese si Zëvendës Dekane e Fakultetit të Gjuhëve të Huaja në vitet 2008-2012; Përgjegjëse e Departamentit të Gjuhës Frënge të Fakultetit të Gjuhëve të Huaja të UT-së në vitet 2012-2016; Anëtarë e Senatit Akademik prej vitit 2016; Zëvendës Rektore e Universitetit të Tiranës në vitin 2020; Dekane e Fakultetit të Gjuhëve të Huaja të UT-së prej vitit 2021.

Ka botuar mbi 50 artikuj shkencorë dhe kumtesa të shumta shkencore kombëtare dhe ndërkombëtare. Ka organizuar dhe drejtuar veprimtari shkencore dhe kulturore për promovimin e gjuhës frënge dhe vlerave të Frankofonisë. Ka veprimtari të gjërë në fushën e mbrojtjes të çështjeve sociale si barazia gjinore, angazhimi i të rinjve në komunitet, sipërmarrja, etj. Është nderuar si “Personaliteti i Frankofonisë” akorduar nga Ministria e Punëve të Jashtme të Shqipërisë në vitin 2015.

Aktualisht, është profesoreshë me kohë të plotë në Departamentin e Gjuhës Frënge, të Fakultetit të Gjuhëve të Huaja të Universitetit të Tiranës dhe mban pozicionin e Dekanes së këtij Fakulteti.